અમેરિકન ફેડરલ રિઝર્વે વ્યાજદરમાં વધારો કરતાં ઇમર્જીંગ માર્કેટમાંથી નાણાં ખેંચાવાનું આગળ વધશે એમ જાણકારોનું માનવું હતું. આગામી મહિને રિઝર્વ બેન્ક પણ આને અનુસરે તેવી દહેશત વ્યકત કરવામાં આવતી હતી અને સતત ત્રીજી વાર વ્યાજદરમાં વધારો કરશે એવી અટકળો વચ્ચે બેન્કો માટે સીઆરઆરમાં રાહત આપવાનું પગલું ભરશે કે કેમ તેની પણ ચર્ચા રહી હતી. આમ આગામી દિવસોમાં રિઝર્વ બેન્કની જાહેરાત પર નજર બજારની ટૂંકા ગાળાની ચાલનો આધાર રહેશે એમ માર્કેટના સૂત્રો જણાવતા હતા. દરમિયાન બ્રોડબેઇઝ આંક વધુ ખરાબ રહ્યા હતા. સ્મોલ કેપ આંક 300 તો મિડ કેપ આંક 336 પોઇન્ટ ઘટ્યો હતો. આને પગલે માર્કેટ બ્રેડથ નબળી રહીને વધનાર 774 શેરો સામે 1808 શેરો ઘટનાર હતા. વર્ષની ઊંચી સપાટીએ માત્ર 34 શેરો સામે નીચી સપાટીએ ગબડનાર શેરોની સંખ્યા 366ની નોંધાઈ હતી. સેક્ટોરલ આંકમાં ફાઇનાન્સ બે ટકા, હેલ્થકેર 1.7 ટકા, ઇન્ડસ્ટ્રીઝ 1.8 ટકા, કેપિટલ ગુડ્ઝ બે ટકા, કન્ઝયુમર ડ્યુરેબલ 1.4 ટકા, રિયલ્ટી 2.8 ટકા, મેટલ 0.6 ટકા, ઓઇલ 0.6 ટકા, પાવર 0.5 ટકા ઘટવા સામે એક માત્ર આઇટી આંક 0.8 ટકા વધ્યો હતો. ટીસીએસ અને ઇન્ફોસિસના સુધારાનો ટેકો આઇટી આંકને મળ્યો હતો.